Vlčan, Samuel, minister pôdohospodárstva a rozvoja vidieka SR (2022-06-29):
Vážený pán predsedajúci, vážený pán premiér, vážené panie poslankyne, vážení páni poslanci, stojím tu dnes prvýkrát ako odvolávaný člen vlády a všetci tomu rozumieme, že tento návrh je zo strany SMER-u, z ich pohľadu nejaká povinná politická jazda, ktorou chcú na seba upozorniť. Ale aj sami vedia, že návrhom na moje odvolávanie sa ani o cent nezmenia ceny pšenice na parížskej burze a ani o cent sa nezmení kilowatthodina vyrobenej elektriky alebo barel ropy, čo sú tie základné vstupné suroviny, ktoré tvoria na konci aj ceny potravín. Ale pôjdem po poradí a vyjadrím sa ku všetkým vašim námietkam a z môjho vystúpenia v zásade aj pochopíte, že vládnutie práve strany SMER ma primälo k tomu, že som sa rozhodol ísť odslúžiť do politiky nejaké obdobie, aby som tejto krajine pomohol a začal meniť pravidlá, ktoré ste nastavili vy. Úvodom chcem povedať, že som prekvapený, že mi vyčítate, že som pri prerokovávaní poslaneckého návrhu úpravy, novej úpravy národných parkov nebojoval s kolegom z vlády za tú istú politickú stranu. Veď vy ste skúsený politik, vy dobre viete, že vláda, ak má byť úspešná, musí byť súdržná. Veď my sme predsa realizovali to, čo sme si zapísali do programového vyhlásenia vlády na základe programu politických strán, ktoré vytvorili túto vládu, ktoré hovorili, že zrealizujú reformu národných parkov. My sme to s pánom kolegom Budajom pripravili. Pred prerokovaním tohto poslaneckého návrhu sme podpísali medzi našimi ministerstvami memorandum a v zmysle toho memoranda sa aj tá delimitácia uskutočnila. A ja si naozaj myslím, že je správne, aby hlavne vo vyšších stupňoch ochrany, v štvorkách a päťkách, bol štát a jedna štátna organizácia správcom toho územia a v ideálnom prípade aj štát by mal byť vlastníkom lesných pozemkov v štvrtom a piatom stupni ochrany, lebo tam je prakticky v päťke úplne vylúčená ťažba a v štvorke len veľmi výnimočná a je lepšie, keď štát je vlastníkom týchto cenných území a nemusí štát hľadať každý rok peniaze na kompenzácie pre súkromných vlastníkov za nemožnosť realizácie hospodárskych zámerov. Takže ja som naozaj šokovaný, že vy vytvárate nejaké konšpirácie, že kvôli tomu, že ja mám majetkový podiel na firme, ktorá vyvíja zariadenia na spracovanie plastového odpadu, tak že kvôli tomu nejakým spôsobom ja nebojujem s ministrom Budajom. Čo je to za nezmysel? Naozaj ste ma teraz prekvapili. A čo sa týka aj ďalších, ďalšej snahy o nejaký osobný útok, že ako to bolo s mojím pôsobením v bankovníctve. No ja som na svoju kariéru v bankovníctve hrdý, lebo som sa stal prvým Slovákom, ktorý sa stal riaditeľom banky v zahraničí. Ak by bola akákoľvek pochybnosť o mojej bezúhonnosti, tak ako by som mohol dostať minulý rok súhlas Národnej banky Slovenska s menovaním do dozornej rady Slovenskej záručnej a rozvojovej banky? Ak by ste poznali legislatívu a bankovú prax centrálnych bánk v Európskej únii, vedeli by ste, že je to veľmi zložitý a dôsledný proces, kde sa ten kandidát na pozíciu štatutára alebo člena dozornej rady mimoriadne úzkostlivo preveruje, jeho bezúhonnosť, morálny kredit. Ak by ste to vedeli, tak by ste si takúto invektívu naozaj odpustili. Čo sa týka dotácií. Vytiahli ste znova tzv. kauzu bývalého štátneho tajomníka Milana Kyseľa. Tá kauza bola od počiatku plná neprávd až hoaxov. A vy dobre viete, aká je tá pravda, lebo ja som vám to povedal na jednom z rokovaní výborov, že ten prepočet na tú jednu ošípanú vychádzal zo zlého záznamu v centrálnej evidencii hospodárskych zvierat. Ale prečo tá centrálna evidencia hospodárskych zvierat nefunguje dobre? Pretože ja som zle vytvoril tie pravidlá, že ja som jednoducho pred ix rokmi nenastavil dobre ten systém, ktorý eviduje počet hospodárskych zvierat v jednotlivých chovoch? Áno, je to problém, ale ten ja riešim. Tá dotácia bola celkovo bez DPH, lebo tá sa dávala cez tú dotazníkovú výzvu, ktorú ste zaviedli vy. To som nezaviedol ja dotazníkové výzvy, tak bola niečo cez 22-tisíc a bolo tam 19 ošípaných nahlásených. A z právneho hľadiska bývalý štátny tajomník Kyseľ nebol v žiadnom konflikte. Veď zákon o štátnej službe jasne hovorí, aké sú tie pravidlá. On nebol štatutárom. Samozrejme, že je tam aj etická rovina a kebyže môj syn sa ide zapojiť do nejakej výzvy na rezorte pôdohospodárstva, tak ja by som mu povedal, že zváž to a ja by som to na tvojom mieste neurobil. Ale prebehlo to, ako to prebehlo, a Milan Kyseľ preukázal vysokú politickú kultúru a keď jednoducho tá situácia sa začala riešiť na verejnosti, tak sa postavil a povedal, dobre, odchádzam. Ale zároveň si nemyslím, že to je kauza, ktorú vy jednoducho viete teraz používať na verejnosti, lebo to je veľmi nečestné. Lebo to je jeden čestný človek, ktorý jednoducho poctivo žije zo svojej fyzickej práce väčšinu života. A takých ľudí, keď budeme vyháňať z politiky, tak ako chceme tú krajinu zlepšovať? Aj takí ľudia sú potrební jednoducho v politike, ktorí jednoducho možnože nie sú takí sofistikovaní, možnože nie sú tak marketingovo zruční, ako ste aj vy mnohí opoziční politici, ale ktorí jednoducho naozaj niečo svojou vlastnou prácou vytvorili, nejakú hodnotu, majú životnú skúsenosť a môžu ju odovzdať. A teraz za to, že tí ľudia majú svoje rodinné firmy, tak oni sú vylúčení z verejného života? Čo je to za hlúposť? Keď hovoríme o tých dotáciách, tak to vám teda poviem, že to bol vlastne ten dôvod, prečo ja som sa začal zaujímať viac aj o politiku, keď som sa vrátil na Slovensko. Lebo ja, keď som pracoval v bankovníctve, tak som mal aj tú príležitosť, keď som pracoval pre jednu rakúsku bankovú skupinu na západnom Balkáne, tak som sa dostal do jedného veľmi prestížneho medzinárodného panelu na pôde jednej konferencie v Mníchove, kde teda spolu s diskutujúcimi som bol aj s, okrem iného, veľmi významným nemeckým politikom pánom Schäuble. Bol v tom paneli vtedy aj vysoký predstaviteľ spoločnosti John Deere, známy výrobca aj poľnohospodárskej techniky, a po tej oficiálnej diskusii sme sa stretli na spoločnej večeri a tam som zažil šok. Lebo keď sme sa teda rozprávali, tak oni z prízvuku zistili, že teda nie som, jak sa hovorí, geburtiger Deutscher. Ale keď som teda vysvetlil, že nie som teda niekde z bývalej Juhoslávie, ale zo Slovenska, tak sa tam chytil za hlavu ten zástupca John Deere a hovorí, že vy ste zo Slovenska? No vy mi musíte vysvetliť, že čo sa tam u vás deje, že my máme problém s naším zástupcom pre predaj John Deereu na Slovensku. Je to nejaký pán inak pôvodom z Komárna, ktorý ale žije v Prahe. Ja hovorím, ako kde máte problém? No že my jednoducho strašne draho predávame tie kombajny u vás. Ja hovorím, však ako veď mali by ste byť radi asi, že máte dobrú maržu. No nie, my sa bojíme, že nás tu niekto bude jednoducho zatvárať a my sme jednoducho firma kótovaná na americkej burze a aj americký prokurátor nás bude môcť zažalovať, že jednoducho podporujeme korupciu kdekoľvek vo svete. Hovorím, ako nerozumiem, čo mi teraz hovoríte. No veď viete, že niektorý traktor, a vytiahol tam konkrétny katalóg traktorov, povedal, že tak tento my v tej plnej výbave predávame v Holandsku, Belgicku, v Dánsku, v Nemecku za 350-tisíc a u vás sme ho predali skoro za 900-tisíc v Jahnátkovej kombajnovej výzve. V živote som sa tak nehanbil za to, že som Slovák, v živote. Chudák Schäuble, on chodí na vozíčku, tak ten jak to počúval, tak mu normálne ako vypadol ako ten kúsok torty z vidličky. Lebo si uvedomil, že, samozrejme, že je to hlavne z peňazí daňových poplatníkov Európskej únie. To bol ten dôvod, prečo, keď som sa vrátil na Slovensko, tak som sa rozhodol, že áno, pomôžem, aby sa to začalo meniť. Ja ako nie som ten typ, ktorý by sa vyhováral, že všetko zlé je len kvôli tomu, že tu boli predchádzajúce vlády. Áno, to poľnohospodárstvo a agropotravinársky sektor je naozaj zanedbaný, naozaj zanedbaný a v tomto smere má pani poslankyňa Halgašová pravdu, že zanedbávaný je už viac ako 30 rokov. Vieme, že jednoducho ako nešťastne prebehla transformácia ešte za Mečiara po revolúcii. Vieme, že jednoducho prišli potom vlády, ktoré preferovali rozvoj automobilového priemyslu a celkovo strojárenstva a poľnohospodárstvo nebolo nikoho záujmom a povedalo sa, že však čo, ako potraviny dovezieme. A konečne vďaka aj tejto kríze si začíname pomaličky na Slovensku uvedomovať, že to poľnohospodárstvo je dôležité kvôli potravinovej bezpečnosti. Ale jednoducho ten ako prepad, ten na číslach vy neoklamete. Ten je spôsobený vládami za posledných 12 rokov vašich vlád. Veď si to zoberte, tuto máme negatívne saldo a jeho vývoj počas posledných rokov. (Rečník ukázal smerom do pléna hárok papiera s grafom.) Od toho roku 2012 jak to ide do mínusu. Ako, tak teda zaplatíme tú pokutu, ale toto je potrebné, aby to ľudia vedeli. Mliekari. Ja viem, že tá situácia v tej mliečnej vertikále nie je jednoduchá, ale je to jedna z funkčných vertikál a na ministerstve si uvedomujeme dôležitosť tej vertikály. Lebo my si uvedomujeme, že keď poklesne produkcia mlieka, tak budú mať problém aj naše mliekarne a naše mliekarne aj dneska už reálne majú problém s tým, že nemajú dostatok suroviny na spracovanie, ale nie tým, že by tie kravy odrazu prestali menej dojiť alebo že by sa rušili chovy, lebo ten medziročný pokles počtu dojníc bol len niekde do 5 % a v objeme mlieka to bolo vykompenzované vyššou dojivosťou, čo ja si celkovo myslím, že je budúcnosť, že my síce na ministerstve aj hovoríme, že chceme udržať minimálne 110-tisíc dojníc na Slovensku, ale ja si myslím, že to aj keď klesne niečo pod 110-tisíc, ale dostaneme jednoducho priemernú dojivosť niekde k úrovni desiatich tisícov litrov, tak jednoducho tú produkčnú bázu zachováme, ale toho nedostatku mlieka je do mliekarní kvôli tomu, že jednoducho tá cena narástla a vykupujú to zahraniční obchodníci s mliekom a predávajú mlieko alebo srvátku a podobné poloprodukty do Nemecka a do Talianska. Samozrejme, že sa im snažíme pomôcť. My sme v utorok na vláde schválili výnimočnú pomoc 15,7 milióna a z toho ide 10 miliónov pre mliekarov a už od dnešnej polnoci, už od dnešnej polnoci sa môžu mliekari a teda chovatelia dojníc prihlásiť o podporu cez PPA-čku, transparentným spôsobom. Za ktorého ministra by bola schopná PPA-čka za taký krátky čas sfunkčniť výzvu? V utorok sme to schválili na vláde. Vyšlo to len dneska v Zbierke zákonov a my od polnoci vieme prijímať žiadosti. A my to aj, jak tie žiadosti prídu, je to stanovené na pevnú sadzbu a budú aj hneď vyplácané. V tej podpore 15,7 milióna je aj 2,5 milióna pre chovateľov ošípaných a tiež veľmi jasné transparentné pravidlá. Minimálne 800 na jeden chov, 8 euro na zviera a plus sú tam ešte aj bahnice, teda podpora oviec. A vy hovoríte, že minister nič nerobí? Tých 15,7 milióna, opravená PPA-čka, ktorá toto dokáže. Však to by bol nonsens, že by sa udialo za vlád SMER-u, aby jednoducho takto vedela rýchlo vláda zareagovať spolu s platobnou agentúrou. Pritom výnimočná pomoc pre potravinárov práve teraz prebieha. Tam sa prihlásilo 440 uchádzačov a tam cez NPPC sa jednoducho podpory realizujú. A celkovo, vy dobre viete, že po mojom nástupe na ministerstvo pôdohospodárstva sme presadili koncepčné materiály tak dôležité pre rozvoj agropotravinárstva, ktoré táto krajina doteraz nemala. My máme koncepciu rozvoja, to je tá stratégia spoločného postupu do roku 2035. To doteraz si nedal prácu žiaden minister pôdohospodárstva, aby jednoducho takýto koncepčný materiál pre rezort pôdohospodárstva vytvoril. My jednoducho vieme jasne do roku 2035 povedať, ktoré vertikály chceme rozvíjať, lebo vieme, že sme krajina mierneho klimatického pásma, v ktorých plodinách sme dobrí, kde máme potenciál, kde máme fungujúci okrem prvovýroby, prvo-, druhospracovateľov, kde vieme jednoducho rozvíjať potravinársky priemysel. Máme to jednoducho presne spočítané. Máme pripravené modely. Tie modely zdokonaľujeme. Na základe toho sme boli schopní pripraviť aj strategický plán Spoločnej poľnohospodárskej politiky, za ktorý nás v Únii chvália. Ja som bol na tom stretnutí, ku ktorému sa ešte aj dostanem, pri otváraní tej maštale v Okoči. Dokonca český predseda agrárnej komory hovoril, že ako dobre sme to nastavili. Ale to vďaka tomu, že jednoducho sme boli schopní tento koncepčný dokument schváliť. A viete, prečo sme ho boli schopní schváliť? Lebo so mnou prišlo na ministerstvo viacero kvalitných odborníkov, ktorí to – podobne ako ja – robia nie preto, že by to bol zaujímavý plat v štátnej správe. Lebo ministerský plat je dobrý plat, ale vy viete, že ako riaditeľ banky v zahraničí som zarábal násobok toho, čo zarábam teraz. Aj tí ľudia, ktorí mi prišli pomôcť, zarábali násobky toho, čo zarábajú teraz, ale berú to ako službu vlasti. A preto sme boli schopní nastaviť taký dobrý plán, lebo jednoducho sme dali dohromady kvalitné mozgy, ktoré jednoducho pre krajinu pripravili najlepší možný plán rozvoja pôdohospodárstva bez toho, aby zohľadňovali akékoľvek lobistické záujmy nejakých finančných skupín. Alebo bývalých privatizérov z akýchkoľvek vlád. Hovorili ste veľa o obchodníkoch. Samozrejme, že tie obchodné reťazce sú veľmi silné. Nepochybujem o tom a rokujem s nimi často a pravidelne a nie je to vôbec príjemné, lebo majú veľmi silnú pozíciu. Na druhej strane rešpektujú to, čo sme sa dohodli na začiatku, že ich obchodné prirážky budú na domáce potraviny vyrobené domácimi výrobcami potravín nižšie ako na tie potraviny, ktoré sú z dovozu. A sledujem to, aby sa ten rozdiel ešte zvyšoval, aby jednoducho obchodné prirážky na domáce potraviny domácich výrobcov klesali v porovnaní s tými, ktoré sú jednoducho na zahraničných výrobkoch. Ja nenasadnem na tú populistickú vlnu, že vyrobím si nejakého strašiaka, nejakého nepriateľa a budem voči nemu bojovať a na tom získavať nejaké politické body pred verejnosťou. Však robil to napríklad aj v minulosti pán Danko so svojou nominantkou. A kam to viedlo? V 2018. sa zaviedla daň z obratu 3,5 % pre obchodné reťazce. K čomu to viedlo? Vy si to dobre pamätáte, že do mesiaca skočili ceny potravín o 10 % a nakoniec sa jednoducho aj tá daň z obratu musela na nátlak Európskej únie zrušiť. Tak kam to viedlo? Podľa mňa jednoducho my sa musíme naučiť aj v tejto krajine správať racionálne, hovoriť si pravdu, mať jednoducho dlhodobé koncepcie rozvoja a mať to podložené číslami a na základe čísiel a konkrétnych krokov postupovať dopredu. Takéto nejaké vyťahovanie zajacov z klobúka marketingových, to nie je naozaj môj štýl. Lebo aj tá deklarácia má svoj význam, lebo my vidíme ako na tých trinástich najpoužívanejších produktoch, ako je rožok, ako je múka polohrubá, ako je to karé bravčové a tak ďalej, tí obchodníci si naozaj dávajú pozor, aby tie ich marže tam nerástli. Samozrejme, že jednoducho rastú ceny vstupov. Ale tie, vy dobre viete, ste vysokoškolsky vzdelaný človek a chápete, že tie sa odvíjajú hlavne od cien energonosičov, ktoré ovplyvňujú ceny energií, ktoré ovplyvňujú ceny hnojív, ktoré ovplyvňujú ceny obilnín, že tieto ceny sú jednoducho na trhu. Ako si vy predstavujete, že my zastropujeme ceny? Veď kebyže hneď prijmeme vami navrhovaný zákon, že povieme, že stropujeme obchodné marže alebo obchodné prirážky na nejakej úrovni, tak jednoducho keď tie ceny vstupov pôjdu hore, tak pôjdu aj spotrebiteľské ceny. Alebo sa mýlim? (Reakcia navrhovateľa.) Ale u mňa nemajú v priemere tých 40. Veď, veď, veď, veď jednoducho, ale veď, veď poďme do tej diskusie, ako ich jednoducho ešte budeme viac tlačiť, ale ten problém ani nie je v tom, že my by sme nevyužívali všetky možnosti, ktoré nám dáva slovenská legislatíva alebo ktoré nám dáva európska legislatíva. Ten problém je v tom, že oni sú tak silní kvôli tomu, že ako sú tí naši potravinári voči nim slabí. A vy mi idete vyčítať, lebo vy ste mi prenechali potravinovú sebestačnosť len na úrovni 38 %. Čiže keď 62 % potravín sa dovezie, jako ja ovplyvním tú cenu potravín, ktoré sa dovezú, ktoré sú vyrobené v zahraničí? Ja nie som minister poľnohospodárstva v Poľsku ani v Maďarsku, ani v Česku, odkiaľ sa najviac dovážajú potraviny, ani v Nemecku, odkiaľ sa dováža nejaká časť potravín, alebo v Španielsku, odkiaľ sa najviac bravčového mäsa dneska vozí. Ten problém je v tom, že ten náš agropotravinársky komplex je taký slabučký, že jednoducho nedokáže byť dostatočne konkurencieschopný, že síce máme dobrú reguláciu kvality výroby a tie naše slovenské potraviny sú naozaj kvalitné, že máme naozaj na Slovensku násobne nižšiu spotrebu napríklad antibiotík pri živočíšnej výrobe, ale, žiaľ, sú tie naše výrobné náklady vyššie. Ale tie výrobné náklady sú vyššie kvôli tomu, že je tam ako dramaticky investičný dlh všade, kde sa pozriete. A ten problém sa jednoducho nepodarilo vyriešiť ani za predchádzajúcich vlád a práve jednoducho za ministrovania pána Jahnátka a pani Matečnej sa ten problém ešte prehlboval. Lebo oproti jednoducho nedostatku zdrojov, ktoré sa jednoducho dávali do rozpočtu, tak sa jednoducho kopu zdrojov ukradlo. Veď vieme, že, z výpovedí ľudí okolo Partiku a tak ďalej sa hovorí o nejakých 15 %, čo si zoberte, že keď jednoducho v priemere cez PPA-čku pustíme do sektora nejakých 800 miliónov a tento rok pustíme až miliardu, že tých 15 %, keď sa niekde stratilo na tých províziách, že o koľko peňazí tí poľnohospodári prišli. A to je jeden aspekt škody, ktorá bola spôsobená v agrorezorte, a druhý je ten morálny. A to bude chvíľočku trvať, dokedy to celé napravíme. Ale na tej náprave my pracujeme. My sme jednoducho očistili PPA-čku, získali sme akreditáciu, a hlavne nastavujeme nové pravidlá. My sme nastavili nové výzvy, my sme, my sme teraz v procese vyhodnocovania výzvy na podporu potravinárov za 170 miliónov euro, kde nikdy som nepočul od nikoho, ani od mojich najtvrdších kritikov, že by jednoducho sme niekde urobili chybu, že by niekto ma upodozrieval, že Vlčan prihral nejaké podmienky nejakej výzvy pre nejakého záujemcu na tú výzvu za 170 miliónov. A koncom tohto mesiaca, teda zajtra, uzatvárame výzvu 4.1. pre podporu poľnohospodárov na 110 miliónov, kde som rovnako nepočul od nikoho, od nikoho a opravte ma, ak sa mýlim, že by Vlčan a jeho tím nastavili výzvu na prospech niekoho, že by tam bol len tieň podozrenia, len tieň korupcie. Práve pri tej 110-miliónovej výzve 4.1. sme mali tú odvahu, že ako jedni z prvých v Únii sme nastavili cenový katalóg, kde jednoducho tí poľnohospodári nebudú molestovaní tým, že budú musieť zháňať nejaké ponuky a robiť verejné obstarávanie a nejakých sprostredkovateľov a niekto, kto im to celé napíše a zadministruje, kde sme my jasne povedali, toto je cena kilowattu alebo konskej sily nejakého traktora. Takto keď si ho vyskladáš, toľko ten traktor má podľa nás hodnotu, čo si ty kúpiš, či si kúpiš John Deer alebo Zetor, alebo nejaký juhokórejský, nám je jedno. Či si malý, veľký, stredný, dostaneš dotáciu od 35 do 55 %, rovnako na maštale, na ošípané, na dojnice, iné hospodárske zvieratá, toľkoto za meter štvorcový. Keď to postavíš v hnedom parku, teda v nejakom starom majeri alebo polorozpadnutom JRD, keď zlikviduješ tú stavbu, dostaneš naviac body, keď tam je eternitová strecha, celú ti ju zaplatíme, aby si ju ekologicky zlikvidoval v súlade s právnymi predpismi. A vy hovoríte, že nič nerobíme alebo že ja nič nerobím? Veď práve keď ja som nastúpil, tak vláda rozhodla o tom, že zvýši podporu príspevku do druhého piliera o 288 miliónov. To spolufinancovanie sa zvýšilo z tých nejakých 25,17 na teda, na skoro 37 %, 36,92. A tým pádom aj napriek tomu, že iné krajiny zvyšovali, tak jednoducho na hektár tá naša podpora aj v porovnaní s Českom je vyššia, tak čo mi vy tu hovoríte, že, že, že nič nerobím, že jednoducho, že som nevedel dostať dodatočné zdroje do sektora poľnohospodárstva? To sú najvyššie zdroje, ktoré jednoducho vaše vlády jednoducho nedali, však aj vy ste mohli jednoducho mať už podiel spolufinancovania na úrovni 37 %, ako sme rozhodli my. Lebo tá základňa do druhého piliera, čo dostaneme z Európskej únie, je prakticky identická. A áno, rozhodli sme, ako to už zmieňoval predseda Karahuta, rozhodli sme o tom, že nebudeme zo zásluhového piliera, ktorý má motivovať k nejakej aktivite, z tzv. druhého piliera projektových výziev nebudeme odlievať peniaze a nalievať jednoducho do prvého piliera, že budeme vyplácať na hektár peniaze len tým najväčším farmám, lebo im sa, im sa to najviac oplatilo. Čo sám predseda Slovenskej poľnohospodárskej a potravinárskej komory Macho hovoril, že áno, že to sú, že to boli tie tabletky na spanie. Veď vďaka tým tabletkám na spanie, ktoré vy ste naordinovali slovenskému poľnohospodárskemu sektoru, sa ten sektor dostal do takej žalostnej situácie, v akej je dneska. Samozrejme, že podporujeme aj malých a stredných a robíme to transparentne. Máme tam otvorenú výzvu do konca septembra s alokáciou vyše 5 miliónov. Pre mladých farmárov tam máme skoro 30 miliónov a týmto aj vyzývam, ako prosím, ako pozrite si tie výzvy, máme k nim pripravené jednoduché formuláre. Vo viacerých tých výzvach sú kalkulačky, kde si vy presne vypočítate, že na čo máte nárok. My už dneska vieme, jak príde tá akákoľvek žiadosť na Pôdohospodársku platobnú agentúru, všetko je zdigitalizované a my presne vieme, kedy ju podal, kedy bola zaevidovaná, v akom rozsahu, s akými prílohami. Je vylúčená akákoľvek manipulácia so spismi. Čo bola podstata tých káuz jednoducho z minulosti, že sa tam jednoducho vymieňali prílohy, že sa tam jednoducho vydieralo za to, že schválime ti, neschválite mi, pomeníme poradie. To je úplne iný, iný, iný prístup. Rozdeľovanie samotných dotácií, lebo tu nejde len o to, že dávame viac peňazí, ale aj to, že ako zabezpečujeme tú čestnosť. Nám sa nestane to, že aby sme vyplácali jednoducho na spevnené plochy, ako sa vám to stalo v prípade Roškovej, lebo tie systémy kontrolné sme my nasadili, tie technológie boli známe už aj v minulosti. Len jednoducho u vás asi ten záujem nebol. A vy mi vyčítate, že keď to teraz zmením, že jednoducho som neaktívny minister? Ja vám naozaj nerozumiem. Ja chápem, že ste potrebovali otvoriť schôdzu a diskutovať o cenách potravín, ale jednoducho ceny potravín, my zabezpečíme prijateľné ceny, keď budeme mať vlastnú silnú základňu výroby potravín. A my vieme, že potrebujeme pridať hlavne u tých prvo-, druhospracovateľoch a potravinároch, kde je ten investičný dlh, len u tých potravinároch je cez miliardu. Ale toto ja jednoducho nedokážem za rok zmeniť. A práve preto sme si povedali, že pôjdeme jednoducho od dohody s celým sektorom, že aká má byť tá dlhodobá koncepcia, do roku 2035 to máme, nastavili sme si strategický plán, ktorý verím, že na jeseň nám Európska komisia schváli, a začali sme po novom vypisovať výzvy, ktoré jednoducho sú transparentné, kde sa nám jednoducho nebudú strácať peniaze na korupčných schémach, ktoré nám jednoducho v rýchlosti vypláca ozdravená Pôdohospodárska platobná agentúra. A tie mimoriadne pomoci z tzv. tretieho piliera zo štátnej pomoci, tie nikdy neboli také vysoké, ako boli za našej vlády. Veď za minulý rok my sme, my sme vyplatili z tretieho piliera prakticky 80 miliónov. To žiadna iná vláda neurobila. To za vašich predchodcov sa ani na polovicu nedostalo. Takže prečo vy mi hovoríte, že som nedostatočne aktívny, že som nedostatok zdrojov dostal jednoducho do sektora? Tých zdrojov je tam akože naozaj viac ako jednoducho za akejkoľvek predchádzajúcej vlády a, samozrejme, že jednoducho nebudem skákať jednoducho na nejaké populistické vlny a nebudem rozprávať, že ja viem zastropovať ceny potravín podľa, podľa zákona o cenách z ´96., ktorý sa vo svojom dôsledku po vstupe do Európskej únie ani nedá celkom uplatniť, však si povedzme pravdu jednoducho. A pokiaľ by sa aj dal, tak prečo jednoducho tá predchádzajúca vláda k tomu nepristúpila? Takže ako ja si myslím, že tá vaša kritika postráda akúkoľvek racionálnu bázu. Ja sa nechcem ako nikoho dotknúť a nebudem ako osobný, ako sa to podarilo vám, ale jednoducho je to bez akejkoľvek racionálnej bázy. Ja som pripravený diskutovať o akýchkoľvek zlepšeniach a vy dobre viete, že aj diskusie na výbore aj k Spoločnej poľnohospodárskej politike boli vždy otvorené. My keď sme jednoducho mali dokončenú koncepciu, keď sme mali dokončený strategický plán, ja som zavolal všetkých poslancov nielen výboru, ale aj hociktorých iných, ktorí mali záujem o strategický plán, na workshop. Ako mňa mrzí, že ste neprijali pozvanie, a mohli sme sa baviť jednoducho o tých diskusiách. Takže, a mohli prísť aj viacerí iní odborníci z iných strán. Ako ja chcem nájsť tie riešenia, ktoré jednoducho posunú slovenské agropotravinárstvo dopredu, ale takéto ako lacné obviňovanie ministra, že jednoducho nerobí dosť, a popieranie ako reality nepovedie k zlepšeniu slovenského agropotravinárskeho priemyslu. A hovorím, jediný spôsob, ešte raz, jediný spôsob, ako zabezpečiť dostatok kvalitných a cenovo dostupných potravín na Slovensku, je mať silný agropotravinársky komplex, nič iné nám nepomôže. My keď jednoducho budeme len čisto závislí od dovozu potravín vyrobených v zahraničí, predávaných väčšinovo zahraničnými obchodnými sieťami, ktoré u nás sú dominantné, lebo to je fakt, tak jednoducho my nemáme šancu ovplyvniť jednoducho tie ceny potravín. Mám ešte pár takých konkrétnejších vecí, ale to by som prípadne zareagoval v prípade potreby na diskusii. Ale ja by som bol naozaj rád, že by ste, že by ste mi vysvetlili, ako by ste to vy zaregulovali, že či sa vrátime jednoducho 40 rokov dozadu a budeme, budeme mať nejaké maloobchodné ceny a keď napríklad tú cenu, ja neviem, chleba alebo, alebo kila múky stanovíme pod trhom, tak či sa jednoducho necháme vykúpiť obyvateľmi okolitých krajín, alebo či jednoducho, jak mi niektorý tiež opozičný politik radil, že nech zastropujem ceny potravinárskej pšenice. No keď ich zastropujem, jednoducho, jak tam on písal v tom svojom článku, o 20 % pod trhom, no tak jednoducho keď ja budem slovenských poľnohospodárov nútiť predávať pšenicu o 20 % lacnejšie ako ich konkurenti inde, no tak mi tú pšenicu na ďalší rok nezasejú. A tie potraviny keď jednoducho nebudú na trhovej úrovni, no tak ich vykúpi niekto iný. Však ako veď vieme, ako to skončilo, ja neviem, v Poľsku alebo hlavne v Maďarsku, keď sa snažili regulovať len ceny pohonných látok. Museli veľmi rýchlo prejsť na prídelový systém a nefunguje im to. Takže jednoducho buďme, prosím, seriózni. Ďakujem za pozornosť. (Potlesk.)